

**Generalforsamling i Uddannelseslederne**

**19. september 2023**

**Dagsordenspunkt 3 Bestyrelsens beretning**

**Bestyrelsens beretning**

**2021 - 2023**

**UDKAST**

**Bestyrelsens beretning**

Hermed følger bestyrelsens beretning udarbejdet til Uddannelsesledernes generalforsamling den 19. september 2023.

Beretningen dækker perioden 21. september 2021 til primo september 2023.

**Indholdsfortegnelse**

1. **Uddannelseslederne (af 2018)**

Siden vi var samlet til GF den 21.9.2021 på Munkebjerg, har bestyrelsen arbejdet målrettet på den opgave som generalforsamlingen pålagde den nyvalgte bestyrelse, nemlig at afsøge mulighederne for sammenlægning eller optagelse af anden/andre lederorganisationer i overensstemmelse med Uddannelsesledernes vedtægter.

Der er afsøgt muligheder både med LU (ungdomsskolelederne), TAT State (tjenestemænd på erhvervsskoler) og FLD (forening for sprogcenterledere). Bestyrelsen har i perioden valgt efter de indledende tilbagemeldinger fra ovennævnte organisationer at arbejde konkret videre med LU.

Der i perioden afholdt mange møder med LU, med deltagelse af formandskab og repræsentant fra sekretariatet, der har desuden været og er fortsat en tæt og jævnlig dialog på formandsniveau. I eftersommeren 2022 var vi ret sikre på at vi kunne se en konkret model for en fælles fremtid og starte en konkret proces, men LU valgte at sætte arbejdet på pause, indtil de internt har fået afklaret spørgsmål om deres pensionsspørgsmål i deres overenskomst.

Det er bestyrelsens opfattelse at vi bliver nødt til at afsøge yderligere muligheder for samarbejde, for også fremadrettet at kunne varetage vores medlemmers interesser på det politiske niveau. Vi vil derfor opfordre til at der i den kommende bestyrelsesperiode fortsat arbejdes på samarbejdet med LU, men også arbejdet med at afsøge yderligere muligheder.

Vi har i perioden været i løbende dialog med vores politiske kontakter, for at tale vores områders sag – op til valget skrev vi til de uddannelsespolitiske ordførere med en række konkrete spørgsmål/problemstillinger.

Det er i perioden også lykkedes at få vores synspunkter frem i forskellige medier, bl.a. A4-uddannelse.

1. **Bestyrelsen 2021-202**

På den ordinære generalforsamling den 21. september 2021 blev bestyrelsen sammensat på følgende måde:

**Kristian Hjorth** som formand, Centerchef headspace

**Michael Jensen** som næstformand, EUC Vestsjælland

**Helle Bøtcher** forstander på Kursustrappen Frederiksberg

**Stine Villumsen**, forstander Byhøjskolen Århus

**Søren Wistrup**, pædagogisk leder og HR FGU Østjylland

**Helge Haahr Andreasen** skoleleder fra FGU Syd- og Vestsjælland

Der har udskiftninger i bestyrelsen i perioden, idet Helle Bøtcher af personlige årsager valgte at udtræde. Suppleant for valggruppen ledere fra daghøjskoler og sprogcentre, **Nis Peter Nissen**, Kompetencehuset trådte derefter ind i bestyrelsen.

1. **Bestyrelses- og sekretariatsarbejdet**

Bestyrelsen har i valgperioden afholdt fire bestyrelsesmøder årligt. Herudover har der været afholdt enkelte korte online møder i perioden.

Formandskabet har ligeledes afholdt de to årlige møder i Koordinationsudvalget med Uddannelsesforbundets formand og ledelse samt formandsmøder mellem Kristian Hjorth og Hanne Pontoppidan.

Bestyrelsens formand og næstformand (formandskabet) har i perioden deltaget i de fire årlige møder i LC-Lederforums forretningsudvalg, hvoraf flere møder blev afholdt online. Desuden deltog formandskabet i LC Lederforums repræsentantskabsmøde.

Formand og næstformand har desuden repræsenteret Uddannelseslederne i forskellige fagligt relevante fora, herunder i FH Lederforum, FGU Danmark, Landsforeningen af Ungdomsskoleledere (LU), Skolelederforeningen samt LC lederforum.

Bestyrelsen har i 2022 iværksat en undersøgelse af medlemmernes lønforhold.

Vi har deltaget i vores samarbejd parters generalforsamlinger og årsmøder, bl.a. Skoleledernes, Frie Skolers Ledere, og Ungdomsskoleledernes, repræsenteret ved formanden.

Uddannelseslederne har sammen med unge, parter på uddannelsesområdet og arbejdsmarkedets deltaget i opstarten og arbejdet omkring Alliancen for Faglig Uddannelse. Alliancen blev stiftet i november 2021, med det formål at gøre faglige uddannelser attraktive for langt flere unge end i dag. Alliancen består af Dansk Industri, Dansk Arbejdsgiverforening, Dansk Metal, Fødevareforbundet NNF, 3F og HK, Erhvervsskolernes Elevorganisation, Modstrøm, Landssammenslutningen af handelsskoleelever, Danske Skoleelever, Danske Gymnasieelevers Sammenslutning, Danmarks Lærerforening, Uddannelsesforbundet, Skolelederforeningen, Danske Erhvervsskoler og -Gymnasier, Danske Professionshøjskoler, FGU Danmark og Uddannelseslederne.

**Sekretariatet**

I løbet af denne generalforsamlings periode har sekretariatet bistået Uddannelsesledernes medlemmer vedrørende forskellige forhold. Her følger en kort oversigt over nogle af de vigtigste sager, der har været arbejdet med de seneste år:

1. Ansættelsesvilkår herunder lønforhold på CLAVIS sprogcentre

Vi har rådgivet en gruppe medlemmer fra CLAVIS sprogcentre om deres ansættelsesvilkår og arbejdstid, for at sikre, at de ikke oplever lønnedgang ved overgang til lederoverenskomsten på området.

2. Fratrædelsesaftaler:

Vi har forhandlet en række fratrædelsesaftaler for medlemmer grundet tvister eller stillingsnedlæggelser.

3. Seniorer:

Vi har rådgivet medlemmer om pensionsforhold, senioraftaler og arbejdstid for at fremme et inkluderende arbejdsmiljø for seniorerne og for at forebygge arbejdsrelateret stress.

4. Ansættelsesvilkår og kontrakter:

Vi har rådgivet medlemmer om deres ansættelsesvilkår herunder blandt andet kontrakter og lønforhold, og bistået som bisidder i tilfælde af tvister eller stillingsnedlæggelser. Dette har bidraget til at sikre, at medlemmerne er klar over deres rettigheder og har støtte, når de står over for problemer på arbejdspladsen.

**Samarbejdet med og i LC lederforum**

Skolelederforeningen varetager sekretariatsfunktionen for det samlede LC Lederforum, der består af Skolelederforeningen, Frie Skolers Ledere og Uddannelseslederne. De tre foreninger udgør tilsammen ca. 5.200 medlemmer fordelt på hele LC-området. Frie Skolers Ledere har i perioden valgt at udtræde af sekretariatsfællesskabet og har etableret eget sekretariat, men er fortsat en del af LC-Lederforum.

Uddannelseslederne har fortsat en aftale med LC Lederforums sekretariat for medlemsrådgivning og forhandling, samtidig med at vores administration også varetages af LC Lederforum gennem sekretariatet i Skolelederforeningen. Samarbejdsaftalen vurderes og justeres typisk én gang årligt mellem ledelserne i vores foreninger.

Samarbejdsaftalen med Skolelederforeningen sikrer, at Uddannelsesledernes medlemmer har adgang til den nødvendige juridiske og faglige bistand omkring medlemsrådgivning og forhandlinger af individuelle forhold samt bistand ved forhandlingerne om de centrale overenskomstforhold.

Vores konsulenter er ansat i Skolelederforeningens konsulentkorps, så vi på den måde sikrer kontinuitet i vores medlemsrådgivning og sikrer vores medlemmer en bredere mulighed for rådgivning omkring løn og ansættelsesvilkår, da vi kan trække på flere juridiske konsulenter i sekretariatet.

Skolelederforeningen og Uddannelseslederne har i konstruktionen begge selvstændige politiske ledelser og selvstændige interne politiske strukturer. Men de to foreninger arbejder tæt sammen for at sikre den bedst mulige service og professionelle behandling af medlemmernes faglige og politiske interesser, hvor det giver mening.

Der er i perioden implementeret et nyt medlemssystem.

**Medlemsfordele**

Vi har i perioden fortsat arbejdet med at få etableret flere gode medlemsfordele. I dag har vi bl.a. aftale om fordelagtige vilkår i Lån og Spar Bank, konkurrencedygtige forsikringer i Lærerstandens Brandforsikring herunder mulighed for at tegne sundhedsforsikring, mulighed for medlemskab af Forbrugsforeningen, Danmarks Lærerforenings frivillige gruppelivsforsikring samt muligheder for fordelagtige lån gennem Tjenestemændenes Låneforening.

1. **Medlemsudviklingen**

Medlemsudviklingen har overordnet set været faldende i perioden.

I dag har Uddannelseslederne lige omkring 150 medlemmer.

1. **Overenskomstfornyelsen 2024**

Orientering om status og proces orienteres mundtligt på generalforsamlingen.

1. **Foreningens arrangementer**

Vi har i perioden b.la. afholdt et vellykket årsmøde i 2022, med deltagelse af såvel medlemmer som ikke-medlemmer, desværre var vi ikke så mange som vi havde håbet.

Årskurset 2023 har bestyrelsen valgt at aflyse pga. meget lille tilmelding. Bestyrelsen er helt opmærksom på at der skal arbejdes med kommunikationen omkring årskurset, vi har dog siden foråret slået på tromme for årskurset, i nyhedsbrev og via hjemmesiden og FB.

Bestyrelsen har desuden inviteret til et åbent medlemsmøde online, med orientering omkring OK 24, der var desværre ingen deltagere.

1. **Økonomi**

Regnskaberne for 2021 og 2022 bærer præg af det faldende medlemstal. De faste udgifter til at drive vores medlemsservice, kontingenter til andre organisationer og andre faste udgifter ligger på et niveau der ikke umiddelbart påvirkes at den nedgang i medlemstal, som vi har oplevet. Samtidig er vores absolut største indtægt medlemskontingenterne, hvilket gør at budgettet ikke hænger sammen, ved faldende medlemstal. Bestyrelsen har bevidst valgt at arbejde ud fra en investeringsstrategi, hvorfor vores budgetter har arbejdet med underskud.

1. **Opgaver og udfordringer i den kommende valgperiode 2021-2023**

Uddannelseslederne står i den kommende valgperiode med en række bundne opgaver.

Der er i bestyrelsen enighed om, at vi fortsat skal arbejde med vores kerneopgave - at sikre, at sekretariatet kan yde den bedste service med løsning af opgaver for medlemmerne. Det er bestyrelsens opfattelse at den opgave bedst sikres ved at vi får organiseret flere medlemmer og samtidig arbejde med muligheden for at indgå tættere samarbejde med andre organisationer.

Uddannelseslederne vil også i fremtiden arbejde på at være politisk synlige, med politiske udmeldinger også omkring ”de mindre områder”, f.eks. folkeoplysning og daghøjskoler. De politiske udmeldinger omkring uddannelse og den kommende politiske proces omkring Reform kommissionens anbefalinger – ikke mindst på det forberedende område og på erhvervsskoleområdet – skal vi være med til at præge, når de skal omsættes til konkrete forslag.

Forholdet til og samarbejdet med andre organisationer har også en høj prioritet. Størrelse betyder noget, når vi skal påvirke beslutningstagere og vi skal derfor fortsætte og udbygge de tætte samarbejder vi allerede indgår i. Vi er fortsat i en konstruktiv dialog om tættere samarbejde med flere organisationer på vores områder. Organisationer der har de samme udfordringer - som vi har - med vigende medlemstal og udfordringer med at få økonomien til at hænge sammen.